余數與同舍唱和而何亨老獨否耿伯順以詩挑之因次其韵
作者：趙鼎臣
朝代：宋

paragraphs: 巧匠未嘗夸所能，解衣槃薄初不驚。
紛紛衆史爭舐筆，我獨以此全其名。
坎其擊鼓瓦釜鬧，黄鐘大呂元希聲。
揚雄有口吃不語，長安小兒心欲輕。
一朝胸中吐白鳳，至今千載猶儀刑。
頗疑將軍固多許，銜枚十萬藏奇兵。
可憐吾黨有壯士，疾鬭不暇金鼓鳴。
寄聲大耿莫倉猝，火急防渠夜斫營。